ग्राम ज्योति योजना का ग्रामीणों को मिले लाभ
सूरजपुर| सांसद कमलभान सिंह की अध्यक्षता में कलेक्टर सभाकक्ष में बैठक आयोजित की गई। बैठक में सांसद ने दीनदयाल उपाध्याय ग्राम ज्योति योजनांतर्गत जिले में पहुंचविहीन दूरस्थ क्षेत्रों में योजना का लाभ प्राथमिकता के आधार पर ग्रामीणों को दिए जाने की बात कही। उन्होंने बताया कि अति दूरस्थ क्षेत्रों में सौर ऊर्जा के माध्यम से भी ग्रामीणों को लाभान्वित किया जाना है। विकासखंड ओड़गी में हो रहे कार्यों की प्रगति के सर्वे का कार्य पूर्ण कर लिया गया है। विकासखंड ओड़गी के ग्राम सपहा, नवाटोला, विशालपुर, ग्राम पंचायत खैरा, कछिया, टेमकी, करवां, मसनकी, बेदमी, कैलासनगर, असूरा, लांजित, मयूरधक्की, खदौली, दवना, माडर, टोटको, भाड़ी, इंदरपुर आदि आश्रित गांवों की सर्वे पूर्ण कर ली गई है। बैठक में विद्युत विभाग के अतिरिक्त मुख्य अभियंता बैकुंठपुर आवेदन कुजूर ने बताया कि जिले में सब स्टेशन गिरवरगंज में उपकेंद्र 33/11 केवी एवं बतरा में सब स्टेशन उपकेंद्र में 33/11 केवी लगाया जा रहा है। उन्होंने बताया कि अतिरिक्त ट्रांसफार्मर भी लगाया जाएगा। बैठक में कार्यपालन अभियंता परियोजना बैकुंठपुर एके गुप्ता, कार्यपालन अभियंता सूरजपुर एचपी मरकाम, सौर ऊर्जा के कार्यपालन अभियंता अंबिकापुर भारत भूषण तिवारी, सूरजपुर के सौर ऊर्जा प्रभारी रंजीत यादव आदि उपस्थित थे।
hin_Deva hin_Deva